Ամեն ինչ մորս մասին

**«Ամեն ինչ մորս մասին»** (), իսպանացի ռեժիսոր Պեդրո Ալմոդովարի ամենահայտնի դրամատիկ ֆիլմերից, նկարահանված 1999 թվականին։ Ֆիլմի համարյա բոլոր գլխավոր հերոսները կանայք են՝ մայր, քույր, բուժքույր, դերասանուհի, տրանսվեստիտ։ Արժանանցել է Օսկար, Ոսկե գլոբուս, Սեզար, BAFTA կինոմրցանակների՝ որպես լավագույն օտարալեզու ֆիլմ։ Լավագույն ռեժիսորական աշխատանքի համար ստացել է Կաննի կինոփառատոնի մրցանակ։
thumb|Մարիսա Պարեդես
thumb|Պենելոպե Կրուս

## Սյուժե
17-ամյա Էստեբանը, որը երազում է գրող դառնալ, ծննդյան օրը մահանում է ավտովթարի հետևանքով իր իսկ մոր աչքի առաջ։ Պատճառն այն էր, որ նա, ինքնագիր վերցնելու նպատակով, ցանկանում էր հասնել իր կուռքի՝ դերասանուհի Դիմկայի ավտոմեքենայի հետևից։

Մայրը, Մանուելան, որդու մահից հետո թերթելով նրա օրագիրը, որը վերնագրված էր «Ամեն ինչ մորս մասին» (վերցված Էստեբանի սիրված ֆիլմից՝ «Ամեն ինչ Եվայի մասին»), հասկանում է, որ կյանքում ամենից շատ որդին ցանկանում էր իմանալ, թե ով է իր հայրը։
 
Մանուելան որոշում է վերադառնալ Բարսելոնա, որտեղից մի քանի տարի առաջ, մանուկ Էստեբանին գիրկը, փախավ նրա հորից՝ Լոլայից, գտնել Էստեբանի հորն ու հայտնել նրան, որ որդի ուներ։ Ֆիլմի ամենատպավորիչ պահերից մեկը գնացքով Բարսելոնա վերադառնալու պահն է, որը դարձել է այս ֆիլմի հանրահայտ մասերից մեկը։ Այն առավել տպավորիչ է դարձնում Իսմայել Լոի կատարմամբ հնչող Tajabone երգը, գիշերային Բարսելոնայի պատկերը և թունելով անցնող ճանապարհը։
 
Բարսելոնայում Մանուելան հանդիպում է երիտասարդ միանձնուհի Ռոզային, որը ոչ վաղ անցյալում ճանաչել է Լոլային։ Բարսելոնայում Մանուելան տուն է վարձում և ապրում Ռոզայի հետ, խնամելով նրան, քանի որ ընտանիքը մերժում էր Ռոզային։ Միաժամանակ, Մանուելան աշխատանքի է անցնում Դիմկայի մոտ, սակայն վերջինս չի կասկածում, որ Մանուելայի որդին մահացել է և որ դրանում իր մեղքն էլ կա։
 
Ֆիլմում բացահայտվում է, որ Ռոզան հղի է, իսկ երեխայի հայրը նույն Լոլան է, որը տրանսվեստիտ է դարձել ու զբաղվում է մարմնավաճատությամբ։ Ծննդաբերության ժամանակ Ռոզան մահանում է, իսկ նորածին երեխան հորից վարակված է լինում ՁԻԱՀ-ով։

Մանուելան վերցնում է երեխային, անվանում Էստեբան և կրկին հատում Բարսելոնա-Մադրիդ ճանապարհը նորածին երեխայի հետ, ինչպես դա արեց 18 տարի առաջ իր Էստեբանի հետ։

## Սցենար
Ֆիլմի մասին գաղափարը ծագել է ավելի վաղ նկարահանված «Իմ գաղտնիքի ծաղիկը» (1995), ֆիլմից, որտեղ երիտասարդ բժիշկը փորձում է ստանալ երեխային կորցրած մոր համաձայնությունը՝ մահացած որդու օրգանները փոխպատվաստման տրամադրելու համար։ Ռեժիսորի խոսքով, սյուժեի համար ամենաէքստրավագանտ էպիզոդները գտել է ժամանակակից Բարսելոնայի կյանքն ուսումնասիրելու արդյունքում։

Ռոզայի կերպարը վերցված է թերթից, որտեղ պատմվում էր միանձնուհիների մասին, որոնք ամբողջությամբ նվիրվել էին տրանսվեստիտների և մարմնավաճառների խնամքին։ Լոլան արտացոլում է հայր դառնալու մոլուցքը, որն ունեցել է ռեժիսորը 40 տարեկան հասակում։
Մանուելի կերպարում ռեժիսորը ցանկացել է ցույց տալ կնոջ, որը լիովին ոչնչացվել է, ասես կայծակից այրվել է, սակայն ողբերգությունից հետո ուժ է գտնում և ամեն ինչ նորից սկսում։

Ֆիլմի նկարահանման ժամանակ Ալմոդովարը դերասանուհիներից պահանջում էր, որ նրանք ինչքան հնարավոր է անկաշկանդ ու բնական խաղան։ Այդ իսկ պատճառով թե այս և թե Ալմոդովայի մյուս բոլոր ֆիլմերիում կանանց խաղն աչքի է ընկնում իր պարզությամբ, բայց միաժամանակ հոգեբանական խորը զգացմունքներով, դրամատիկ խաղով ու բնականությամբ։

## Դերերում
* Սեսիլիյա Ռոտ - Մանուելա
* Մարիսա Պարեդես - Դիմկա
* Կանդելա Պենյա - Նինվա Կրուզ
* Անտոնիա Սան Խուան - Ագրադո
* Պենելոպե Կրուս - Միանձնուհի Ռոզա
* Թոնի Կանտո - Լոլա
* Էլոյ Ասորին - Էստեբան

## Թեմա
Պեդրո Ալմոդովարը ֆիլմը նվիրել է «…բոլոր դերասանուհիներին, որոնք խաղում են, բոլոր կանանց, որոնք խաղում են, բոլոր տղամարդկանց, որոնք խաղում են և վերածվում կանանց, բոլոր նրանց, ովքեր ցանկանում են մայր դառնալ և իր մորը»։ Ֆիլմում հղումներ կան մի քանի այլ ֆիլմերից. «Ամեն ինչ Եվայի մասին», "Ցանկությունների տրամվայ», «Պրեմիերա»։

Ջիմ Հոբերմանի կարծիքով, ֆիլմի հիմնական թեման՝ կյանքով մշակույթի նմանակումն է, որը նմանակում է կյանքին։

Քննարկելով Լոլայի և Մանուելի միասեռ ընտանիքը, ռեժիսորը նկատում է, որ 20-րդ դարի վերջում հնարավոր է դառնում ամենատարբեր բնույթի ընտանիքների կազմումը, և որ *«ընտանիքին պետք է հարգել, ինչպիսին էլ որ այն լինի, չէ որ գլխավորն այն է, որ ընտանիքի անդամներն իրար սիրեն»*։

## Ճանաչում
«Ամեն ինչ մորս մասին» ֆիլմն Ալմոդովարի առաջին ֆիլմն է, որն ընտրվեց Կաննի կինոփառատոնի համար։ Այն հիացմունքով ընդունվեց հանդիսատեսի կողմից և համարվում էր Ոսկե արմավենու ճյուղի գլխավոր հավակնորդներից մեկը։ «Մեր առջև առավել բարի, առավել մարդկային Ալմոդովարն է», - գրել է Ջոնաթան Ռոզենբաումը։

Ընդհանուր առմամբ ֆիլմն արժանացել է 40 տարբեր մրցանակների, այդ թվում՝ Օսկարի, Ոսկե գլոբուսի, Սեզարի, Բրիտանական կինոակադեմիայի BAFTA մրցանակի՝ որպես լավագույն օտարալեզու ֆիլմֆիլմ, Կաննի կինոփառատոնի երկու մրցանակների, յոթ իսպանական ազգային Գոյա կինոմրցանակի, Սան-Սեբաստիանի կինոփառատոնի մրցանակի։

## Մրցանակներ և անվանակարգեր
* 1999 - Գոյա կինոմրցանակ
** դափնեկիր՝ լավագույն ֆիլմ
** դափնեկիր՝ լավագույն ռեժիսոր
** դափնեկիր՝ լավագույն դերասանուհի (Սեսիլյա Ռոտ)
** դափնեկիր՝ լավագույն պրոդյուսերական աշխատանք
** դափնեկիր՝ լավագույն մոնտաժ
** դափնեկիր՝ լավագույն երգ
** դափնեկիր՝ լավագույն ձայն
** անվանակարգ՝ լավագույն օրիգինալ սցենար
** անվանակարգ՝ երկրորդ լանի լավագույն դերասանուհի
** անվանակարգ՝ լավագույն կանացի դերասանական նորույթ
** անվանակարգ՝ լավագույն օպերատորական աշխատանք
** անվանակարգ՝ լավագույն նկարչական աշխատանք
** անվանակարգ՝ լավագույն հագուստներ
** անվանակարգ՝ լավագույն գրիմ
* 1999 - Կաննի կինոփառատոն
** դափնեկիր՝ լավագույն ռեժիսորական աշխատանք
** դափնեկիր՝ էկումենիկ ժյուրիի մրցանակ
** անվանակարգ՝ Ոսկե արմավենու ճյուղ
* 1999 - Եվրոպական կինոակադեմիայի մրցանակ
** դափնեկիր՝ լավագույն ֆիլմ
** դափնեկիր՝ լավագույն դերասանուհի (Սեսիլիյա Ռոտ)
* 1999 - Սան-Սեբաստիանի կինոփառատոն
** մրցանակ՝ տարվա լավագույն ֆիլմ
* 2000 - Օսկար կինոմրցանակ
** դափնեկիր՝ օտարալեզու լավագույն ֆիլմ
* 2000 - Ոսկե գլոբուս
** դափնեկիր՝ օտարալեզու լավագույն ֆիլմ
* 2000 - BAFTA (Բրիտանական կինոմրցանակ)
** դափնեկիր՝ որ անգլիալեզու լավագույն ֆիլմ
** դափնեկիր՝ լավագույն ռեժիսորական աշխատանք
** անվանակարգ՝ լավագույն օրիգինալ սցենար
* 2000 - Սեզար կինոմրցանակ
** դափնեկիր՝ օտարալեզու լավագույն ֆիլմ

## Ծանոթագրություններ

## Արտաքին հղումներ
* Ֆիլմը IMDd կայքում
* All About My Mother
* Всё о моей матери
* Ֆիլմն օնլայն
* Թրեյլեր
* Թունելի սցենա
* Իսմայել Լո

Կատեգորիա:1990-ականների անգլերեն ֆիլմեր
Կատեգորիա:1990-ականների իսպաներեն ֆիլմեր
Կատեգորիա:1990-ականների ֆրանսիական ֆիլմեր
Կատեգորիա:1999 ֆիլմեր
Կատեգորիա:BAFTA մրցանակի դափնեկիր ֆիլմեր
Կատեգորիա:Warner Bros. ֆիլմեր
Կատեգորիա:«Սեզար» մրցանակի դափնեկիր ֆիլմեր
Կատեգորիա:Անգլերեն ֆրանսիական ֆիլմեր
Կատեգորիա:Իսպանական դրամա ֆիլմեր
Կատեգորիա:Իսպանական ֆիլմեր
Կատեգորիա:Իսպաներեն ֆիլմեր
Կատեգորիա:Պեդրո Ալմոդովարի ֆիլմեր
Կատեգորիա:Ֆեմինիստական ֆիլմեր
Կատեգորիա:Ֆիլմեր գրողների մասին
Կատեգորիա:Ֆիլմեր դերասանների մասին
Կատեգորիա:Ֆիլմեր մայր-որդի հարաբերությունների մասին
Կատեգորիա:Ֆրանսիական դրամա ֆիլմեր
Կատեգորիա:Ֆրանսիական ֆիլմեր